Diari Oficial de la Generalitat Valenciana


Sumari del DOGV 5909, del 09-12-2008 (2008/14391)

RESOLUCIÓ de 29 de juliol de 2008, de la Direcció General per al Canvi Climàtic, per la qual s'atorga a l'empresa La Mediterránea Cooperativa Valenciana, l'autorització ambiental integrada per a les instal·lacions de fabricació de vidre buit al terme municipal de l'Olleria.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5909

Data del DOGV
:   09-12-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/14084


Data del document
:   29-07-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Olleria, l'
    * indústria del vidre
    * empresa privada

RESOLUCIÓ de 29 de juliol de 2008, de la Direcció General per al Canvi Climàtic, per la qual s'atorga a l'empresa La Mediterránea Cooperativa Valenciana, l'autorització ambiental integrada per a les instal·lacions de fabricació de vidre buit al terme municipal de l'Olleria. [2008/14400]  
Vistos els documents que es troben en l'expedient 310/06 IPPC, instruït a instàncies de l'empresa La Mediterránea Cooperativa Valenciana, a fi d'obtenir l'autorització ambiental integrada per a les instal·lacions de fabricació de vidre buit, s'emet aquesta resolució de conformitat amb els següents   
Antecedents de fet  
Primer. Amb data 28 de desembre de 2006, Santiago Llopis Jover, en representació de l'empresa La Mediterránea Cooperativa Valenciana, amb CIF F-46079299 i ubicada al camí d'Albaida, s/n de l'Olleria (València), presenta en la Conselleria de Territori i Habitatge una sol·licitud d'autorització ambiental integrada per a les instal·lacions de fabricació de vidre buit, que es detallen en l'annex I.  
A la sol·licitud s'adjunta l'informe urbanístic emés per l'Ajuntament de l'Olleria de data 12 de desembre de 2006.  
Segon. Una vegada admesa a tràmit la sol·licitud, la conselleria remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la idoneïtat de la documentació que acompanya la sol·licitud.  
Tercer. Amb data 29 de juny de 2007 l'empresa aporta documentació complementària, a requeriment d'aquesta Conselleria.   
Quart. Amb data 30 de juliol de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació i se'n publica l'anunci en el Diari Oficial de la Comunitat Valenciana (DOCV núm. 5566).  
Durant aquest període, l'empresa Fornituras Metálicas Inde, SA va presentar una al·legació al projecte a l'Ajuntament de l'Olleria. En l'expedient consta el certificat de la informació pública.  
Cinqué. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Sisé. Amb data 26 de febrer de 2008 es rep un informe d'adequació favorable emés per l'Ajuntament de l'Olleria.  
Seté. Amb data 14 d'abril de 2008, la directora general de Gestió del Medi Natural dicta una declaració d'impacte ambiental favorable condicionada, en la qual s'estima favorable, només a l'efecte ambiental i sense perjudici de l'obtenció prèvia de les autoritzacions sectorials que se li apliquen, el projecte de fàbrica de vidre buit, sítuada al camí d'Albaida, s/n, a l'Olleria (València), promogut per La Mediterránea Cooperativa Valenciana, sempre que l'activitat s'exercisca de conformitat amb el compliment de les mesures proposades en la documentació tramitada i les condicions establides en el punt segon de la declaració d'impacte ambiental com també les modificacions introduïdes per aquestes.   
Vuité. Amb data 14 d'abril de 2008, l'EPSAR emet un informe sobre els abocaments generats per l'empresa.  
Nové. Amb data 17 d'abril de 2008 es rep un informe de la Confederació Hidrogràfica del Xúquer, en sentit favorable i condicionat al compliment de diverses prescripcions, incloses en aquesta autorització.   
Així mateix, s'han incorporat a l'expedient els informes emesos per l'Àrea de Residus i pel Servei de Protecció de l'Ambient Atmosfèric.  
Deu. Amb data 24 de juliol de 2008 es realitza el tràmit d'audiència a l'interessat, i no s'hi presenten al·legacions.  
Onze. Amb data 29 de juliol de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 310/06 IPPC de sol·licitud d'autorització ambiental integrada, promoguda per La Mediterránea Cooperativa Valenciana.   
Fonaments de dret  
Primer. D'acord amb l'article 9 de la Llei 16/2002 de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 3.3 de l'annex I de la Llei 16/2002.  
Segon. La tramitació de l'expedient s'ha realitzat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.   
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 106/2008, de 18 de juliol, del Consell, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer. Concedir a La Mediterránea Cooperativa Valenciana l'autorització ambiental integrada per a les instal·lacions de fabricació de vidre buit, ubicades al camí d'Albaida, s/n, de l'Olleria (València), d'acord amb el Projecte bàsic per a la sol·licitud d'autorització ambiental integrada i la resta de documentació complementària, la qual queda inscrita en el Registre General d'Instal·lacions IPPC de la Comunitat Valenciana amb el número 306-08/AAI/CV, condicionada al compliment dels requisits següents:  
1. Emissions atmosfèriques  
Els focus que es descriuen en la documentació presentada i que, per tant, s'autoritzen, s'inclouen en la taula següent:  
  
\* \* \* \* \*  
1.1. Emissions canalitzades  
Els valors límit d'emissió per als focus 1 i 4 seran els següents:   
(1) En aquest focus també es consideraran emissions de compostos orgànics volàtils  
La periodicitat de controls per ECMQA serà anual per al focus 1 i biennal per al focus 4.  
Per al contaminant NOX procedent dels focus 2 i 3, pertanyents al forn de fusió de vidre Bedogni, que utilitza la tecnologia d'oxicombustió, s'aplicarà el següent factor d'emissió per tona de producte com a límit d'emissió:  
FE NOx = 10 kg NOx / tona de vidre buit  
L'empresa haurà d'aportar a la Direcció General per al Canvi Climàtic, per a la seua aprovació, el protocol de determinació de la quantitat de vidre buit produït en el forn d'oxicombustió.  
Per a la resta de contaminants emesos pels focus 2 i 3, els límits d'emissió i la periodicitat de controls per ECMQA seran els mateixos que per al focus 1.  
Quant als focus que emeten compostos orgànics volàtils (4, 5 i 6), els valors límit i la periodicitat de controls que han de complir per a les esmentades emissions seran:  
  
En el termini màxim d'un any s'hauran d'aplicar les mesures correctores necessàries perquè les emissions de COV s'ajusten als valors límits establits.  
El valor límit d'emissió en gasos residuals s'haurà de complir-se en cada un dels focus.  
Per a emissions de compostos orgànics volàtils halogenats amb fase de risc R40, quan el cabal màssic de la suma dels compostos siga major o igual a 100 g/h, el valor límit d'emissió que s'ha de complir serà de 20 mg/Nm³. No obstant això, aquestes substàncies s'hauran de substituir, en la mesura del possible, per substàncies i preparats menys nocius.  
En cas d'existir emissions d'altres substàncies contaminants diferents a les anteriors, els nivells d'immissió de contaminants en l'exterior de l'activitat no hauran de sobrepassar la trentena part dels límits ambientals d'exposició professional per a agents químics més recentment publicats per l'Institut Nacional de Seguretat i Higiene en el Treball.  
1.2. Control de l'emissió de contaminants per focus canalitzats  
La periodicitat mínima de control de les emissions per entitats col·laboradores en matèria de qualitat ambiental serà la indicada en l'apartat anterior.  
1.2.1. Sistemes de depuració de partícules   
Hauran de disposar de sistemes correctors de depuració de partícules els focus associats als forns de fusió, sempre que siguen necessaris per al compliment dels límits d'emissió de partícules establits per aquesta resolució.  
El funcionament adequat d'aquests sistemes correctors s'assegurarà per mitjà del control i registre continu almenys d'un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge de l'esmentat paràmetre hauran de ser verificats per entitats col·laboradores de l'administració en matèria de qualitat ambiental i estar a la disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos, corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
b) Les mesures es realitzaran en condicions normals d'operació de les instal·lacions, registrant els paràmetres que les determinen i s'han de cobrir totes les diferents tipologies o grups de productes que es fabriquen en cada instal·lació.  
c) Les concentracions mesurades sempre estaran referides a condicions normals de pressió i temperatura (101,3 kPa, 273,16 K), i per als gasos de combustió en base seca i un contingut d'oxigen del 15%.  
1.3. Control de l'emissió de contaminants per fonts difuses  
1.3.1. Cabines de pintura  
Es considera que les cabines de pintura poden emetre una mínima proporció de contaminants que escapen a l'extracció per les xemeneies.   
Els nivells d'immissió de compostos orgànics volàtils no hauran de sobrepassar la trentena part dels límits ambientals d'exposició professional per a agents químics més recentment publicats per l'Institut Nacional de Seguretat i Higiene en el Treball.  
1.3.2. Arques de tremp i arca de decorat Antonini  
A causa del tipus de procés dut a terme en l'empresa, es consideren focus d'emissions difuses en produir-s'hi generació de gasos de combustió a partir de cremadors de gas natural.  
La nau haurà d'estar perfectament ventilada a fi que complisquen el Reial decret 486/1997, de 14 d'abril, pel qual s'estableixen les disposicions mínimes de seguretat i salut en els llocs de treball.  
2. Soroll  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
Cada cinc anys s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
3.1. Aigües residuals i pluvials  
Les aigües residuals industrials provenen del refredament dels motles de manual. Aquesta aigua se sotmet a un procés físic per a eliminar-ne les impureses que haja pogut arrossegar durant el procés de refredament dels motles. Posteriorment, l'aigua es recircula després d'emmagatzemar-se en una bassa. Cada dos mesos, la bassa es neteja i l'aigua de refredament s'aboca al clavegueram juntament amb l'abocament sanitari.  
Els abocaments d'origen sanitari i d'origen pluvial es condueixen de manera independent al col·lector municipal.  
L'empresa presenta el certificat de connexió de les aigües residuals, sanitàries, industrials i pluvials al clavegueram municipal de l'Olleria.   
Així mateix, l'EPSAR requereix la imposició d'un pla d'autocontrol analític de les aigües residuals en la corresponent autorització ambiental integrada per a garantir el normal compliment de límits a la xarxa de sanejament.   
S'establirà el següent pla d'autocontrols analítics sobre l'abocament, en el qual es caracteritzaran els següents paràmetres, amb la periodicitat indicada:  
\* \* \* \* \*  
  
En tots els casos les mostres seran integrades durant 24 hores i es prendran a l'arqueta de registre. Les anàlisis seran efectuades per un laboratori homologat, entenent per aquests els corresponents a empreses col·laboradores dels organismes de conca en matèria de control d'abocaments, tal com estableix l'Ordre 985/2006 del Ministeri de Medi Ambient.  
Els resultats de l'esmentada anàlisi s'han de remetre a l'Entitat Pública de Sanejament d'Aigües Residuals de la Comunitat Valenciana, amb la periodicitat establida en el pla d'autocontrol, junt amb l'acta de presa de mostres del laboratori. El cost econòmic associat a aquestes operacions anirà per compte de l'empresa sol·licitant.  
La duració d'aquests controls analítics estarà determinada pel manteniment dels valors de l'abocament dins dels límits i condicions establides en la corresponent resolució. L'EPSAR determinarà la variació de la freqüència dels controls i, si escau, la seua finalització.   
Els abocaments han de complir en tot moment els límits de contaminants reflectits en la corresponent ordenança municipal d'abocaments o, si no n'hi ha, en el model d'ordenança d'abocaments d'EPSAR.  
3.2. Control  
1. El titular haurà de mantenir tots els abocaments generats per la seua activitat connectats a la xarxa de clavegueram, sense que existisca cap sistema d'alleugeriment capaç de generar abocament directe o indirecte al domini públic hidràulic.  
2. Es recorda que, d'acord amb l'article 100 del Text refós de la llei d'aigües (Reial decret legislatiu 1/2001 de 20 de juliol), «queda prohibit amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa» i s'incoarà, si s'escau, un expedient sancionador per infracció tipificada en la lletra f) de l'article 116.3 de l'esmentada llei.  
3. Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie de manera que no es puga produir la contaminació de les aigües pluvials, les quals seran recollides i eliminades per sistemes que asseguren la no-alteració de les seues característiques qualitatives i la innocuïtat del seu abocament al domini públic hidràulic, si s'escau.  
4. D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular, la potestat sancionadora.  
4. Protecció del sòl i de les aigües subterrànies  
No s'ha de realitzar cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha presentat l'informe preliminar de situació del sòl d'acord amb el que estableix l'article 3.1 de l'esmentat Reial decret 9/2005, tot això sense perjudici que, posteriorment, puguen demanar-se al titular de l'activitat informes complementaris o periòdics més detallats, tal com es preveu en els articles 3.3 i 3.4 d'aquest reial decret.  
4.1. Condicions  
Per a considerar emplenat l'informe preliminar de situació, l'empresa haurà d'aportar la següent documentació en un termini inferior a 3 mesos:  
- Resultats obtinguts de les proves d'estanquitat com també de l'extracció dels residus, neteja i inertització, dutes a terme en els dos depòsits subterranis de combustible, construïts en metall, amb una capacitat de 75 m³ cada un.   
5. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza La Mediterránea Cooperativa Valenciana per a la producció dels residus següents, sempre que les instal·lacions es corresponguen amb les descrites en el projecte, la seua capacitat de generació anual siga de l'entorn de la magnitud que a continuació s'indica i la quantitat de producte acabat en les instal·lacions del centre productiu detallat en l'annex I siga de l'entorn de 1.765 t/any d'articles de vidre.  
  
El centre productor està inscrit en el Registre de Petits Productors de Residus Perillosos de la Comunitat Valenciana.   
5.1.1. Control de la producció de residus  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria i haurà de reduir al mínim possible la dispersió de zones d'emmagatzemament de residus perillosos dins de l'empresa.  
Per a l'emmagatzemament de residus líquids o que, pel seu alt contingut líquid, poden generar abocaments, s'ha de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
  
\* \* \* \* \*  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Els requisits establits en la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual es desplega el reglament per al desenvolupament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
5.2. Gestió de residus  
L'etapa de conformació és susceptible de generar ruptures de les masses de vidre en fragments petits, aptes per a la seua reinserció en el procés de fusió, després de realitzar-se una trituració. Aquest procés de gestió intracentre (valoració de residu no perillós R5) constitueix una de les operacions de gestió de residus no perillosos previstes per l'Ordre MAM/304/2002 (valoració tipus R5).  
D'acord amb l'article 50 de la Llei 10/2000, s'autoritza la gestió dels següents residus en la instal·lació:  
L'empresa ha de portar un registre documental d'aquestes activitats de gestió de residus, en el qual figuren quantitat, naturalesa, origen, destinació, freqüència de recollida i mitjà de transport dels residus.  
Així mateix, s'ha d'emplenar la memòria anual de residus no perillosos, que serà remesa a la Direcció General per al Canvi Climàtic abans de l'1 de març de cada any. En l'esmentada memòria s'especificarà l'origen i quantitat dels residus gestionats, característiques de l'emmagatzemament previ a la seua gestió, quantitat i naturalesa dels residus resultants del procés com també les incidències rellevants que s'hagen pogut produir, tot això relatiu a l'any objecte de la declaració.  
6. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- Causes de l'incident.   
- Hora en què es va produir i la seua duració.   
- Característiques de l'emissió o abocament.   
- Mesures correctores adoptades.   
- Hora i forma en què es va comunicar el succés.   
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14774:1996.  
Així mateix, quan es determine el cessament d'alguna de les unitats s'han de desmantellar, segellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Declaració d'impacte ambiental  
S'han de complir les condicions establides en la declaració d'impacte ambiental emesa per la Direcció General de Gestió del Medi Natural de data 14 d'abril de 2008.  
8. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
9. E-PRTR  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. Abans de la posada en marxa de l'ampliació, el titular haurà d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries de conformitat amb la normativa municipal.   
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que haurà d'anar acompanyada de la documentació següent:  
- Certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emesos per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Quart. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Conselleria de Medi Ambient, Aigua, Urbanisme i Vivenda qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 29 de juliol de 2008.- El director general per al Canvi Climàtic: Jorge Lamparero Lázaro.  
Annex I. Característiques del projecte  
La primera fase del procés de fabricació comença amb la fusió de casc de vidre. El vidre procedeix de plantes de recollida, on prèviament s'ha separat per tipologies i s'ha triturat. A continuació, es realitza la conformació de la massa vítria i el refredament.  
La segona fase és l'acabament, consistent bàsicament en la pintura de les peces.  
El procés es resumeix en les etapes següents:  
1. Recepció, aplec i trituració:  
S'utilitza vidre residual o casc (vidre de tipus blanc i triturat). El casc és de procedència interna i externa.  
El casc es deixa en la zona d'aplec i es classifica segons la seua dimensió.  
2. Fusió:  
Hi ha un intercanvi de calor dels gasos d'eixida i els d'entrada.  
Se sotmet el vidre a una temperatura superior a la de fusió. Es disposa de dos forns. El forn SORG es compon d'una zona de fusió seguida d'un distribuïdor o precanal i cinc canals on es condiciona el vidre. D'altra banda, en el forn Bedogni hi ha dues línies de producció o conformació.  
3. Conformació:  
Es poden fabricar peces de vidre per procediment artesanal per bufament, centrifugació, premsatge o altres procediments. Després d'un temps de solidificació, les peces fabricades es condueixen fins a la zona de tremp.  
4. Recuita:  
Les peces es porten a les arques de recuita (túnels dividits en zones de temperatura controlada).  
5. Decoració (no sempre):  
Consisteix en un procés de pintura per aerografia (base dissolvent) a les cabines de pintura. A continuació s'assequen en un forn adequat.  
6. Acabaments (no sempre):  
A banda de l'acabament transparent o pintat es realitzen un altre tipus d'acabaments: articles compostos per dos o diverses peces de vidre apegades entre si, portabugies, articles d'il·luminació i acabat decoratiu.  
7. Embalatge, magatzem i expedició:  
La producció actual de l'empresa és de 1.765 t/any d'articles de vidre, i la capacitat de producció és de 8.760 t/any.